[{"text_idx": "#000001", "text": "Wedi\u2019i geni a\u2019i magu yng Nghaerdydd, dechreuodd taith be\u0302l-droed Jess gyda chwarae\u2019r gamp ochr yn ochr a\u0302\u2019i chwaer, cyn ymuno a\u0302 Merched Dinas Caerdydd pan oedd hi\u2019n ddim ond saith oed. Yn 2017, creodd Jess hanes trwy ddod y chwaraewr Cymreig cyntaf, o blith chwaraewyr gwrywaidd a benywaidd, i sicrhau 100 o gapiau i\u2019r ti\u0302m cenedlaethol."}, {"text_idx": "#000002", "text": "Mae hi bellach yn byw yn Seattle gyda\u2019i phartner a\u2019i chyd-chwaraewr, Tziarra King. Er gwaethaf ei hymrwymiadau tramor, mae Jess yn ymweld a\u0302 Chymru\u2019n aml i gyflawni ei dyletswydd rhyngwladol a threulio amser gyda\u2019i theulu."}, {"text_idx": "#000003", "text": "\u201cMae darllen a llyfrau wastad wedi bod yn rhan gyson o fy mywyd.\u201d"}, {"text_idx": "#000004", "text": "Dwi wrth fy modd yn darllen. Gallwch chi ganiata\u0301u i\u2019ch ymennydd fod yn greadigol, sy\u2019n llawer o hwyl, yn enwedig pan rydych chi\u2019n ifanc. Eich dychymyg yw\u2019r hyn sy\u2019n eich galluogi i ddod o hyd i\u2019ch ochr greadigol. Mae hefyd yn helpu gyda dysgu y tu hwnt i\u2019r ysgol; roedd yn help mawr i mi pan oeddwn yn cael trafferth."}, {"text_idx": "#000005", "text": "Mae darllen a llyfrau wedi bod yn rhan gyson o fy mywyd. Dwi ddim bob amser wedi ei werthfawrogi digon oherwydd ei fod wedi bod yn beth mor naturiol."}, {"text_idx": "#000006", "text": "Roedd Mam yn arfer darllen llawer pan oedden ni\u2019n ifanc, ac roedd pobl bob amser yn darllen i mi. Rwy\u2019n meddwl mai dyna pam dwi\u2019n darllen cymaint nawr. Byddai fy mrodyr a chwiorydd naill ai\u2019n darllen straeon neu\u2019n adrodd straeon yn seiliedig ar y llyfrau y bydden ni\u2019n eu darllen."}, {"text_idx": "#000007", "text": "\u201cMae gen i datw\u0302 sy\u2019n dangos yr effaith mae llyfrau wedi\u2019i chael ar fy mywyd.\u201d"}, {"text_idx": "#000009", "text": "Ni ddaeth y ffilmiau Harry Potter allan nes fy mod ychydig yn hy\u0302n, felly pan oeddwn yn tyfu i fyny, y cyfan oedd gen i oedd fy nychymyg i geisio darlunio\u2019r straeon a\u2019r cymeriadau anhygoel hyn, ac fe helpodd fy ngwneud yn fwy creadigol. Mae cymaint o\u2019r straeon a\u2019r cymeriadau hynny wedi aros gyda fi. Mae cyfres Harry Potter bob amser yn gwneud i mi deimlo\u2019n agos at fy nheulu."}, {"text_idx": "#000010", "text": "Un o fy hoff ddyfyniadau gan Harry Potter yw \u201cYou are protected, in short, by your ability to love.\u201d Geiriau Albus Dumbledore yn Harry Potter and The Half-Blood Prince yw\u2019r rhain. Mae\u2019r dyfyniad hwnnw wedi\u2019i datw\u0302io arna i, felly mae hynny\u2019n dangos yr effaith y mae\u2019r llyfrau hynny wedi\u2019i chael ar fy mywyd."}, {"text_idx": "#000011", "text": "Nawr, yn hytrach na llyfrau ffuglen, dwi\u2019n mwynhau darllen am drosedd ac ochr seicolegol trosedd. Felly er fy mod i wedi gwyro ychydig ers plentyndod, dwi\u2019n dal i fwynhau nofel dda pan dwi\u2019n gallu!"}, {"text_idx": "#000012", "text": "\u201cByddem yn gwneud cam a\u0302\u2019n gwlad pe na baem yn caniata\u0301u i\u2019r llyfrau hyn fod ar gael yn rhwydd yn yr iaith Gymraeg.\u201d"}, {"text_idx": "#000013", "text": "Mae hi mor bwysig i bobl ifanc fod yn darllen llyfrau Cymraeg. Cenedl fach ydyn ni ac mae angen i ni sicrhau bod ein hanes, ein diwylliant a\u2019n hiaith mor hygyrch a gweladwy a\u0302 phosibl. Byddem yn gwneud cam a\u0302\u2019n gwlad pe na baem yn caniata\u0301u i amrywiaeth o lyfrau fod ar gael yn rhwydd yn yr iaith Gymraeg."}, {"text_idx": "#000014", "text": "Os na fyddwn yn cadw hanes, diwylliant, ac iaith Cymru trwy dudalennau llyfrau, byddan nhw\u2019n diflannu\u2019n raddol. Ni fydd unrhyw wlad arall yn ei wneud ar ein rhan ni. Nid ydym yn gwybod sut olwg fydd ar y dirwedd wleidyddol neu ddiwylliannol yn y dyfodol, felly mae\u2019n rhaid i ni warchod ein hiaith nawr, drwy sicrhau bod gennym lyfrau Cymraeg."}, {"text_idx": "#000015", "text": "\u201cY lle gorau y gall pobl ddysgu a deall y pynciau hyn yw o fewn llyfrau ac yn yr ysgol.\u201d"}, {"text_idx": "#000016", "text": "Mae gwelededd gwahanol gymunedau a hunaniaethau o fewn llyfrau mor bwysig. Cefais drafferth yn yr ysgol gyda bwlio a dod i delerau a\u0302 fy rhywioldeb. Dwi\u2019n meddwl pe bai llyfrau wedi bod ar gael i mi bryd hynny, i\u2019m helpu i ddeall yr hyn roeddwn yn ei feddwl a\u2019i deimlo, yna efallai na fyddwn wedi mynd trwy\u2019r hyn yr es i drwyddo. Dwi\u2019n eiriolwr dros hyd yn oed fwy o amlygrwydd i\u2019r gymuned LHDTQ+ mewn llyfrau i blant fel ffordd o frwydro yn erbyn anwybodaeth."}, {"text_idx": "#000017", "text": "Mae gan ysgolion gyfrifoldeb i addysgu dysgwyr am y byd o\u2019u cwmpas, a\u2019u harfogi a\u0302 gwybodaeth am bobl o bob cefndir; mae hyn yn cynnwys cynrychioli pobl o\u2019r gymuned LHDTQ+ mewn llenyddiaeth neu hyd yn oed werslyfrau ysgol."}, {"text_idx": "#000018", "text": "Yn y gymdeithas fodern, gall plant a phobl ifanc gael gafael ar gymaint o wybodaeth yn ifanc, yn enwedig ar gyfryngau cymdeithasol. Fodd bynnag, mae cyfryngau cymdeithasol yn cynhyrchu llawer o wybodaeth anghywir am gymunedau amrywiol, felly mae\u2019n bwysig bod modd gwrthweithio\u2019r wybodaeth anghywir hon a\u2019i deall yn iawn mewn llyfrau ac yn yr ysgol."}, {"text_idx": "#000019", "text": "\u201cDwi ddim yn meddwl fy mod i erioed wedi darllen llyfr heb ddysgu rhywbeth, hyd yn oed os mai dim ond prifddinas gwlad ydyw.\u201d"}, {"text_idx": "#000020", "text": "Pryd bynnag dwi\u2019n darllen, hyd yn oed fel oedolyn, dwi\u2019n dal i deimlo fy mod i bob amser yn dysgu. Dyna harddwch darllen, byddwch bob amser yn dod ar draws rhywbeth newydd. Wrth i mi fynd yn hy\u0302n, dwi\u2019n dysgu llawer am yr ymennydd, sut mae\u2019r meddwl yn gweithio, a dwi wedi defnyddio llyfrau i helpu gyda fy mherfformiad wrth chwarae. Dwi hefyd wrth fy modd yn dysgu geiriau newydd, darganfod eu hystyr, a\u2019u hychwanegu at fy ngeirfa. Dwi ddim yn meddwl fy mod i erioed wedi darllen llyfr heb ddysgu rhywbeth, hyd yn oed os mai dim ond prifddinas gwlad ydyw!"}, {"text_idx": "#000021", "text": "Pe bawn i\u2019n ysgrifennu llyfr am fy mywyd, byddwn i eisiau i ddarllenwyr ddeall, er gwaethaf y prysurdeb a\u2019r adleoli cyson oherwydd fy ngyrfa be\u0302l-droed, bod fy mywyd wedi bod yn rhyfeddol o normal. Byddwn i eisiau i bobl ddeall yr heriau dwi wedi\u2019u hwynebu, er mwyn iddyn nhw allu gwneud y cysylltiad a\u0302\u2019r pethau dwi\u2019n credu ynddyn nhw, a\u2019r pethau dwi\u2019n angerddol amdanyn nhw. Er y byddai gan bobl ddiddordeb mewn darganfod mwy am fy mywyd fel pe\u0302l-droediwr, fe fyddwn i hefyd eisiau i\u2019m llyfr ddatgelu mwy am bwy ydw i, a beth sydd wedi fy arwain ar hyd ambell lwybr yn ystod fy mywyd."}, {"text_idx": "#000022", "text": "\u201cEfallai eich bod chi\u2019n meddwl mai llyfr yw\u2019r peth olaf sydd ei angen arnoch chi yn ystod argyfwng costau byw, ond fe allai fod y peth gorau i fuddsoddi ynddo ar hyn o bryd.\u201d"}, {"text_idx": "#000023", "text": "Yn ystod cyfnod ariannol anodd, mae pobl yn dal i allu dod o hyd i lyfrau trwy wneud y gorau o\u2019u llyfrgelloedd lleol. Mae\u2019n ffordd wych o gael gafael ar lyfrau am ddim."}, {"text_idx": "#000024", "text": "Yma yn Seattle, mae fy ffrindiau a minnau yn cyfnewid llyfrau ar-lein, fel y gallwn barhau i ddarganfod llyfrau newydd."}, {"text_idx": "#000025", "text": "Pan fydd amseroedd yn anodd, peidiwch a\u0302 rhoi\u2019r gorau i ddarllen. I blant, gall llyfr, boed yn ffuglen wyddonol neu\u2019n stori garu, neu\u2019n fyd hollol wahanol o fewn ei dudalennau, fod yn lle diogel. Efallai eich bod chi\u2019n meddwl mai llyfr yw\u2019r peth olaf sydd ei angen arnoch chi yn ystod argyfwng costau byw, ond gallai fod y peth gorau i fuddsoddi ynddo ar hyn o bryd.Mae ganddo\u2019r gallu i fynd a\u0302 chi i fyd arall."}, {"text_idx": "#000026", "text": "Byddwn yn cynghori pobl ifanc i ddarllen, yn yr ysgol a thu hwnt. Er gwaethaf datblygiadau technolegol cyson, mae darllen yn parhau i fod yn sylfaenol i ddysgu, ac mae hefyd yn llawer o hwyl!"}]